Morguninn var viðburðarríkur hjá íslenskum keppendum á Ólympíumóti fatlaðra í Tókýó en fjórir Íslendingar voru meðal keppenda. Þrír þeirra bættu Íslandsmet í sínum greinum.
Thelma Björg Björnsdóttir byrjaði daginn á því að komast í úrslit í 100 metra bringusundi og þar varð hún í áttunda sæti í morgun. Thelma Björg sem keppir í flokki hreyfihamlaðra synti á örlítið lakari tími í úrslitunum en í undanrásunum fyrr í morgun. Thelma sagði í samtali við RÚV eftir sundið að hún væri þreytt en ánægð með daginn. Það hefði verið virkilega gaman að komast í úrslit og að nú ætli hún að hvíla sig vel fram að 400 metra skriðsundinu. Þar keppir hún í undanrásum á föstudaginn í næstu viku.
Patrekur Andrés Axelsson, spretthlaupari í flokki blindra setti nýtt Íslandsmet þegar hann keppti í 400 metra hlaupi ásamt Helga Björnssyni meðhlaupara. Keppnin í 400 metra hlaupinu var gríðarlega sterk og fyrirfram vitað að það yrði afar erfitt fyrir Patrek að komast í úrslitin. Þar keppa fjórir bestu hlaupararnir og endaði Patrekur níundi í hlaupinu. Patrekur sagði í samtali við RÚV eftir hlaupið að markmiðinu hefði verið náð og það hefði verið algjörlega stórbrotin upplifun að bæta Íslandsmetið á stærsta sviðinu.
Már Gunnarsson keppti í úrslitum í 100 metra baksundi blindra og varð í fimmta sæti í úrslitunum en bætti Íslandsmet sitt um sjö hundruðustu úr sekúndu. Már stefndi á verðlaunapall í greininni en úrslitin voru æsispennandi. Már hefur nú keppt í tveimur greinum af fjórum í Tókýó en næst keppir hann í 200 metra fjórsundi á mánudag.
Bergrún Ósk Aðalsteinsdóttir bætti svo eigið Íslandsmet í kúluvarpi nú undir hádegið um 47 sentímetra. Hún kastaði kúlunni best 9,57 metra strax í fyrsta kasti og hafnaði í sjöunda sæti. Átta af bestu kúluvörpurum heims í flokki hreyfihamlaðra öttu kappi. Þetta er fyrri grein Bergrúnar á Ólympíumótinu en á morgun keppir hún í langstökki.
Þrír af fjórum keppendum Íslands á Ólympíumóti fatlaðra settu Íslandsmet í sínum greinum í Tókýó í morgun.